《哭宗留守汝霖》
宋代·李纲

时危念人杰，济物须材雄。寻常龌龊姿，讵可收奇功。

英英宗夫子，邈与古人同。抱器实磊落，秉心郁精忠。

彯缨仕州县，山立不妄从。青松虽未高，已足凌蒿蓬。

涉世多龃龉，失官久龙钟。擢居河朔郡，烟尘正昏蒙。

今上在藩邸，持节使虏中。力争不可往，高牙建元戎。

王室遂再造，廊庙当畴庸。同朝共排媢，一麾江汉东。

见我论世故，慷慨泪沾胸。荐之守留钥，付以节制隆。

惠政附疲瘵，威声慑奸凶。金汤治城堑，楼橹欻以崇。

出师京洛间，屡挫黠虏锋。邦畿千里宁，誇说百岁翁。

抗疏请还阙，北伐归两宫。辞直志鲠亮，天子为动容。

奸谀更切齿，恨未能关弓。乃同归鄛人，感愤殒厥躬。

皇天不慭遗，吾道何其穷。骅骝竟委离，冀北群遂空。

梁摧大厦倾，谁与扶穹窿。安能百身赎，坐为四海恫。

人亡国殄瘁，天意真懵懵。中原气萧瑟，洒涕临西风。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。